recursal/SuperWikiNEXT-32B huggingface dataset:
**שנתיים שמונה חודשים ועשרים ושמונה לילות** (באנגלית: **Two Years Eight Months and Twenty-Eight Nights**) הוא רומן משנת 2015 מאת סלמאן רושדי. שם הספר מהווה דרך אחרת למנות אלף ואחד לילות, כהרמז ליצירה הקלאסית "סיפורי אלף לילה ולילה", על שם הלילות בהם שהרזאד בילתה בסיפורי סיפורים.

סקירה
-----

הרומן מתרחש בניו יורק בעתיד הקרוב. הוא עוסק בג'ינים, ומספר את סיפורה של דוניא, נסיכה הג'ינים וצאצאיה האנושיים, במהלך תקופת "המוזרות" (הנמשכת שנתיים, שמונה חודשים ועשרים ושמונה לילות) בה מתרחשים אירועים חרגים כמו: גנן המגלה שכפות רגליו התנתקו מהקרקע; מחבר רומנים גרפיים המתעורר ומוצא בחדרו ישות מסתורית שדומה ליציר מוחו; תינוקת המזהה כל סימן לשחיתות סביבה ומסמנת את האשמים בכתמים ובשלפוחיות.

לאחר סערה גדולה, נפתחים שערים בין עולם הג'ינים ועולמנו, ותופעות מוזרות מתרחשות כאשר ג'ינים אפלים פולשים לכדור הארץ. נסיכת הג'ינים וילדיה נאלצים אפוא להילחם כדי להגן על כדור הארץ ועל בני האדם מפניהם ומפני העפרית בקרב אפי.

במקביל, מתרחש ויכוח בין הפילוסוף הגדול אבן רושד והתאולוג המפורסם אל-ע'זאלי, בדיון פילוסופי על התבונה ועל אלוהים.

ביקורות
-------

אריקה וגנר (אנ') כתבה בביקורת ב"גרדיאן" כי מדובר ברומן "נפלא" ושיבחה את רושדי באומרה כי: "התענוגות האפלים הנובעים מדמיונו ברומן זה הם בעלי אנרגיה מכשפת, שסימנה את מספרי הסיפורים הגדולים מאז הימים של שהרזאד".

קישורים חיצוניים
----------------

* הפרק הראשון מתוך "שנתיים, שמונה חודשים ועשרים ושמונה לילות"

ביקורות
* ביקורת על "שנתיים, שמונה חודשים ועשרים ושמונה לילות" באתר publishers weekly (באנגלית)
* אריק גלסנר, מצחיק ושטחי: ספרו הילדותי של סלמן רושדי, באתר ynet, 30 ביוני 2017

הערות שוליים
------------

1. 1 2
2. ↑  הרומן של סלמאן רושדי, שנכתב בהשראת "סיפורי אלף ולילה" של המזרח, הוא יצירת מופת על אודות הקונפליקטים הנושנים שממשיכים לפלג את עולמנו.
**אריק הדלין** (באנגלית: **Eric Hedlin**; נולד ב-18 באפריל 1993) הוא שחיין קנדי, הוא סגן אלוף עולם (ברצלונה 2013) ובעל מדליית ארד באליפות העולם (קוואנגג'ו 2019) בשחייה במים פתוחים במשחה ל-5 ק"מ וסגן אלוף הפאן פסיפיק (טוקיו 2018) במים פתוחים במשחה ל-10 ק"מ.

ביוגרפיה
--------

הדלין נולד בקלגרי, אלברטה, קנדה, אך עבר להתגורר עם משפחתו בהיותו בן מספר חודשים לסן דייגו, קליפורניה ארצות הברית עד לסיום לימודי התיכון שלו. הוא מתאמן ולומד באוניברסיטת ויקטוריה בקנדה.

### 2013

#### סגן אלוף עולם

באוניברסיאדה שנערכה בקאזאן, רוסיה ביולי 2013 זכה הדלין במדליית ארד במשחה ל-800 מטר חופשי בתוצאה של 7:53.78 דקות. שבוע לאחר מכן, באליפות העולם שנערכה בברצלונה, ספרד הוא זכה במדליית כסף במשחה ל-5 ק"מ בתוצאה של 53:31.6 דקות, אחרי אוסמה מלולי מתוניסיה (53:30.4 דקות) ולפני תומאס לורץ מגרמניה (53:32.2 דקות). נוסף לכך, הוא סיים במקום 23 במשחה ל-10 ק"מ בתוצאה של 1:49:54.5 שעות ובמקום 12 בתחרות הקבוצתית ל-5 ק"מ.

### 2015

באליפות העולם שנערכה בקאזאן ביולי 2015 סיים הדלין במקום 56 במשחה ל-10 ק"מ בתוצאה של 1:56:52.3 שעות.

### 2017

#### סגן אלוף עולם

באליפות העולם שנערכה בבודפשט, הונגריה ביולי 2017 סיים הדלין במקום 14 במשחה ל-5 ק"מ בתוצאה של 54:56.9 דקות ובמקום 11 בתחרות הקבוצתית ל-5 ק"מ בתוצאה של 55:58.3 דקות.

### 2018

#### סגן אלוף הפאן פסיפיק

באליפות הפאן פסיפיק שנערכה בטוקיו, יפן באוגוסט 2018 זכה הדלין במדליית כסף במשחה ל-10 ק"מ בתוצאה של 1:58:56.7, אחרי ג'ורדן וילימובסקי מארצות הברית (1:58:50.5 שעות) ולפני ניקולס סלומן מאוסטרליה (1:59:20.8 שעות).

### 2019

באליפות העולם שנערכה בקוואנגג'ו, קוריאה הדרומית ביולי 2019 זכה הדלין במדליית ארד במשחה ל-5 ק"מ בתוצאה של 53:32.4 דקות, אחרי כריסטוף רשובסקי מהונגריה (53:22.1 דקות) ולוגן פונטן (53:32.2 דקות).

קישורים חיצוניים
----------------

ויקישיתוף מדיה וקבצים בנושא **אריק הדלין** בוויקישיתוף

| עיינו גם בפורטל: |
| --- |
|  | **פורטל שחייה** |

* אריק הדלין, באתר Swimrankings
**קפיטנס דה סיודד דה מקסיקו** (בספרדית: **Capitanes de Ciudad de México**) היא קבוצת כדורסל מקסיקנית ממקסיקו סיטי המשחקת בליגת הפיתוח של ה-NBA. הקפיטנס התחרו בליגת העל המקסיקנית בכדורסל (LNBP) עד עונת 2019/20. הקבוצה משחקת את משחקי הבית שלה בגמנסיו חואן דה לה באררה במקסיקו סיטי.

היסטוריה
--------

### הקמה

הקפיטנס הוקמו לפני עונת 2017/18 לאחר שלמקסיקו סיטי לא הייתה קבוצת כדורסל במשך עשור. הקבוצה הוכרזה באוקטובר 2016, והם הקבוצה הראשונה של ליגת העל המקסיקנית בכדורסל שאינה קשורה כלכלית לממשלה ועם השקעה פרטית לגמרי. השחקנים שנועדו לשחק בקבוצה היו אמורים להוות בסיס איתן מנבחרת מקסיקו בכדורסל, ושחקנים מנוסים יותר מחו"ל.

### העונות הראשונות

בעונתם הראשונה בליגה הפתיעו הקפיטנס כשסיימו במקום הראשון אחרי סולס דה מקסיקלי במאזן זהה של 26-14. הקפיטנס ניצחו ברבע הגמר את קורקאמינוס UAT ויקטוריה 3-2 בסדרת הטוב מ-5 ואת פוארזה רגיה 4-1 בסדרת הטוב מ-7. בגמר הם פגשו את סולס דה מקסיקלי והפסידו להם 1-4. בעונה הבאה סיימו במקום הראשון בדרום עם מאזן 27-13, ניצחו ברבע הגמר את אבחוס דה לאון 4-0 בסדרת הטוב מ-7 ואת סולס דה מקסיקלי 4-2 בחצי הגמר, אך שוב הפסידה בגמר, הפעם לאלופת האזור הצפוני פוארזה רגיה 2-4. באותה העונה היא השתתפה גם בליגת האמריקות של FIBA, סיימה את שלב הבתים במקום השני במאזן 2-1, הפסידה בחצי הגמר 66-81 לגווארוס דה לארה מוונצואלה ובמשחק על המקום השלישי לפאוליסטאנו הברזילאית 78-100. בעונת 2019/20 סיימו הקפיטנס במקום השני באזור הדרומי במאזן 25-11, אך הפסידה לאגואקטרוס דה מיצ'ואקאן 1-4 ברבע הגמר. באותה שנה השתתפה הקבוצה גם בליגת האלופות בכדורסל של אמריקה והודחה בשלב הבתים.

### המעבר לליגת הפיתוח של ה-NBA

בדצמבר 2019, נציב ליגת ה-NBA, אדם סילבר, הודיע כי הקפיטנס יצטרפו לליגת הפיתוח של ה-NBA, במשך חמש עונות לפחות החל מהעונה 2020/21. עם זאת, בעקבות מגפת הקורונה בארצות הברית, הקבוצה לא שיחקה בעונת הבועה של 2020/21 והקבוצה הודיעה שתצטרף בעונת 2021/22.

קישורים חיצוניים
----------------

* 

* אתר האינטרנט הרשמי של קפיטנס דה סיודד דה מקסיקו (בספרדית)
* קפיטנס דה סיודד דה מקסיקו, ברשת החברתית אינסטגרם

|  |
| --- |
| **קבוצות ליגת הפיתוח של ה-NBA** |
| **האזור המזרחי** | **האזור המערבי** |
| גרינסבורו סווארם | וסטצ'סטר ניקס | פורט ויין מאד אנטס | אונטריו קליפרס | ג'י ליג איגנייט | סולט לייק סיטי סטארס |
| גרנד ראפידס גולד | לונג איילנד נטס | קולג' פארק סקייהוקס | אוסטין ספרס | טקסס לג'נדס | סטוקטון קינגס |
| דלאוור בלו קואוטס | לייקלנד מג'יק | קליבלנד צ'ארג' | אוקלהומה סיטי בלו | ממפיס האסל | סנטה קרוז ווריורס |
| וינדי סיטי בולס | מוטור סיטי קרוז | קפיטל סיטי גו-גו | איווה וולבס | סאות' ביי לייקרס | קפיטנס דה סיודד דה מקסיקו |
| ויסקונסין הרד | מיין סלטיקס | ראפטורס 905 | ברמינגהאם סקוואדרון | סו פולס סקייפורס | ריו גראנדה ואלי וייפרס |
צלופח באי ראוניון.
**מִירְנוּן זַעֲמָנִי** (שם מדעי: ***Myrichthys colubrinus***) הוא מין של דג ימי ממשפחת האפעוניים שבסדרת הצלופחאים החי במימי האזור האינדו-פסיפי, בעיקר לאורך כרי אצות סביב ים סוף. הוא מגודל לעיתים באקווריום.

צלופח זה מגיע עד לאורך 97 ס"מ והוא בעל סנפירים קצרים, "רעמה" גבית קצרה, גוף גמיש וראש רחב. סנפירי החזה שלו כמעט בלתי נראים והוא מתקדם במים בעזרת זנבו הרחב, דמוי המשוט. צבעיו הם שחורים-לבנים החל מראשו כשהחוטם לבן ומעוגל.

מראהו של צלופח זה דומה מאוד לזה של הקרייט הימי, החי באותו אזור. הסיבה לכך היא שהצלופח מחקה במראהו והתנהגותו את הנחש הארסי וכך הטורפים מניחים לו לנפשו. עם זאת צבעיו של הנחש בוהקים יותר והפסים שלו דקים יותר מאלה של הצלופח. הצלופח עצמו חסר כל ארס אך יכול לנשוך כדי להתגונן.

הצלופח פעיל במשך הלילה, אז הוא מחפש על קרקעית הים טרף של דגים, רכיכות וסרטנים שהוא תופס עם לסתותיו.

קישורים חיצוניים
----------------

ויקישיתוף מדיה וקבצים בנושא **מירנון זעמני** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* IUCN
* FB
* ITIS
* NCBI
* GBIF
 |

הערות שוליים
------------

1. ↑  מירנון זעמני באתר הרשימה האדומה של IUCN
2. ↑  מִירְנוּן זַעֲמָנִי במילון בעלי חיים: דגי הגרם (תשע"ב), 2012, באתר האקדמיה ללשון העברית
**שעה מכושפת: אל תחשבו על זה** (באנגלית: **The Haunting Hour: Don't Think About It**) הוא סרט טלוויזיה לפי ספרו של ר.ל. סטיין שעלה על מסך הטלוויזיה בשנת 2007. בתפקידים הראשיים משחקים אמילי אוסמנט בתפקיד קאסי וקודי לינלי בתור שון. הסרט יצא על גבי DVD בתאריך 4 בספטמבר 2007. הוא שודר לראשונה בקרטון נטוורק ב-7 בספטמבר 2007.

בהשראת הסרט הופקה סדרת טלוויזיה בשם "שעה מכושפת", אשר שודרה במקור החל משנת 2010 עד 2014.

עלילה
-----

קאסי (אמילי אוסמנט) היא נערה מתבגרת בת 13, גותית ומרדנית. כאשר היא עוזבת את בית ספרה הישן ועוברת לשכונה חדשה ולבית חדש היא חייבת למצוא דרכים אחרות להעביר את הזמן והיא עושה זאת כשהיא מציקה לאחיה הקטן מקס ולילדים בבית ספרה, במיוחד למלכת נשף התחפושות, פריסילה. כאר היא הולכת לספריה היא נתקלת בחנות מסתורית בשם: חנות ליל כל הקדושים. היא נכנסת ונתקלת במגוון דברים מפחידים כאשר המוכר מפנה אותה לאגף הספרים. כשהיא מגיעה לשם היא רואה שישנו רק ספר אחד ושמו: "הדבר המרושע". היא חוזרת לביתה עם הספר ומתבשרת כי היא חייבת ללוות את אחיה הקטן לאסוף ממתקים. כשהם חוזרים הוא הורס לה בטעות עבודה של בית-ספר והיא מחליטה לקרוא לו את הספר על אף פחדיו מסיפורים מפחידים. היא מתעלמת מההוראה בתחילת הספר: "אל תקראו בקול רם" ומקריאה את הסיפור על חיה מפחידה שמאכילה את צאצאיה בבשר חי שהיא תופסת. הספר מסתיים במילים: "אל תפחדו, אל תיראו ואל תשתגעו מהקריאה, החיה לא אמיתית, אלא אם כן חושבים עליה." כאשר מקס חושב על החיה היא קמה לחיים וחוטפת אותו מהמיטה. כך היא עושה גם לשליח פיצה ולפרסילה. כאשר שון (קודי לינלי) הילד המקובל של השכבה רואה את זה הוא רץ לקאסי והם יוצאים למסע כדי להרוג את המפלצת. בסופו של הסיפור הם מנצחים אותה ותוך כדי גם מתאהבים זה בזה.

דמויות ושחקנים
--------------

* קאסי קלר - אמילי אוסמנט
* מקס קלר - אלכס ויזנריד
* שון רנפורד - קודי לינלי
* פריסילה רייט - בריטני קוראן
* מוכר בחנות - טובין בל
* איילין קלר - מישל דאפי
* ג'ון קלר - ג'ון הוקינסון
* מוכר הפיצה - מייקל דיקסון ה-2
* רלף - נייג'ל אש

תוספות מיוחדות ל-DVD
--------------------

* עשיית הסרט
* וידאוקליפ מיוחד של אמילי אוסמנט עם השיר "I Don't Think About It"
* משחק מולטימדיה
* מסע לעולם הדמיון של ר. ל. סטיין.

מוזיקה בסרט
-----------

* אמילי אוסמנט, "I Don't Think About It"
* אדם מרין, "Still Alright"
* פיילד פלייט, "Tell Me"

קישורים חיצוניים
----------------

* 

* אתר האינטרנט הרשמי של שעה מכושפת: אל תחשבו על זה

* "שעה מכושפת: אל תחשבו על זה", במסד הנתונים הקולנועיים IMDb (באנגלית)

* "שעה מכושפת: אל תחשבו על זה", באתר נטפליקס

* "שעה מכושפת: אל תחשבו על זה", באתר Rotten Tomatoes (באנגלית)

* "שעה מכושפת: אל תחשבו על זה", במסד הנתונים הקולנועיים KinoPoisk (ברוסית)
**המצור על קורינת'** היה קרב שהתחולל בזירה המערבית של מלחמת האזרחים האמריקנית, בין 29 באפריל ל-30 במאי 1862, בקורינת', מיסיסיפי.

רקע
---

בעקבות הניצחון של צבא הצפון בקרב שילה, נעו כוחות האיחוד תחת פיקודו של מייג'ור גנרל הנרי האלק - ארמיית טנסי, ארמיית אוהיו וארמיית המיסיסיפי, לעבר צומת הרכבות המרכזי בקורינת'. בעקבות האבדות הכבדות שספג בשילה, החל האלק בתכנון קפדני של ההתקדמות, תוך הקמת ביצורים לאחר כל עצירה. במשך שלושה שבועות התקדמו הכוחות כחמישה מייל בלבד, וב-25 במאי 1862 הגיע האלק לעמדה ממנה היה יכול להטיל מצור על העיר.

קרב
---

מפקד כוחות הקונפרדרציה, פ.ג.ט. בורגארד, הצליח להציל את צבאו בזכות תרמית. חלק מהאנשים קיבלו מנות קרב לשלושה ימים וצוו להתכונן להתקפה. כצפוי, כמה מהם העבירו את המידע לצפון. הפגזת התותחים המקדימה החלה, וכוחות הצפון התקדמו כדי לתפוס עמדות. במהלך הלילה של ה-29 במאי נסוג צבא הקונפדרציה, תוך שאנשיו עושים שימוש בתוואי מסילת הרכבת של מובייל ואוהיו כדי להעביר את הפצועים והחולים, הארטילריה הכבדה וטונות של אספקה. כשהרכבת הגיעה הריעו לקראתה החיילים כאילו הגיעה תגבורת, והציבו לאורך סוללות המגן תותחי דמה. האש במדורות במחנה נשמרה, ומתופפים ומחצצרים המשיכו להשמיע תרועות קרב. יתר הכוחות הצליחו לחמוק מבלי שהתגלו עד לטופלו, מיסיסיפי. כאשר נכנסו כוחות הצפון לקורינת' ב-30 במאי, הם גילו כי כוחות הדרום נעלמו.

לאחר הקרב
---------

בזכרונותיו מציין ג'ון פופ כי מהלכיו הזהירים של האלק לא השכילו לנצל את מערך הכוחות של קציניו המוכשרים, ביניהם גרנט, שרמן, שרידן, תומאס, מקפרסון, לוגאן, ביואל, רוזקרנס, מורטימר לגט ואחרים. בחודש אוקטובר 1862 ניסה כוח של צבא הדרום בפיקודו של מייג'ור גנרל ארל ון דורן לכבוש מחדש את העיר בקרב קורינת' השני, אך הובס בידי כוחותיו של מייג'ור גנרל ויליאם רוזקרנס.

קישורים חיצוניים
----------------

ויקישיתוף מדיה וקבצים בנושא **המצור על קורינת'** בוויקישיתוף

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007539669605171
* LCCN: sh95002024

 |
**קפיטול מדינת פנסילבניה** (באנגלית: **State Capitol of Pennsylvania**) הוא מבנה הממוקם במרכז העסקים הראשי של העיר האריסבורג שבמדינת פנסילבניה, המשמש את האספה הכללית של פנסילבניה (בית המחוקקים של המדינה), את בית המשפט העליון של פנסילבניה ואת משרדי מושל המדינה וסגן מושל פנסילבניה.

המבנה תוכנן על ידי האדריכל ג'וזף מילר יוסטון בסגנון משולב בוזאר ורנסאנס איטלקי.

היסטוריה
--------

המבנה הוקם בשנת 1906 על פי תוכניות של האדריכל ג'וזף מילר יוסטון.
המבנה נחנך ב-4 באוקטובר 1906 על ידי מושל המדינה סמיואל וו. פניפקר, ובנוכחות נשיא ארצות הברית תיאודור רוזוולט ו-50,000 צופים. עלות בניית המבנה הסתכמה בכ-13 מיליון דולרים.

במהלך השנים שופץ המבנה מספר פעמים. בשנת 1977 נרשם המבנה במרשם הלאומי של מקומות היסטוריים. בשנת 1982 הוקמה ועדה של בית המחוקקים במטרה לשחזר את המבנה לצורתו המקורית ולשפצו.

תיאור המבנה
-----------

כיפת בית המשפט העליון
המבנה מעוטר בעיטורים רבים הכוללים חיפוי שיש של הקירות, ציורי קיר, עיטורי זהב וחלונות ויטראז'.

המבנה בנוי בסגנון נאו-רנסאנס אולם משלב מספר סגנונות - חדר בית הנבחרים (הבית התחתון) בנוי בסגנון הרנסאנס האיטלקי, חדר הסנאט בסגנון הרנסאנס הצרפתי, ואילו חדר המושל בנוי בסגנון אנגלי.

המבנה בן חמש הקומות מצופה בגרניט מורמונט והכיפה מכופה באבני טרה קוטה ירוקות.

במבנה פסלים רבים, שהידועים שבהם הם: "אהבה ועבודה", "החוק הבלתי שבור", "עמל החיים" ו"החוק השבור" מעשה ידי הפסל ג'ורג' גריי ברנרד.

כמו כן במבנה ציורי קיר מעשה ידי הציירים ויולט אוקלי ואדווין אוסטין אבי, ורצפה המתארת את ההיסטוריה של המדינה מעשה ידי הנרי מרסר.

גלריה
-----

* גג הקפיטולגג הקפיטול
* הקפיטול מזווית נוספתהקפיטול מזווית נוספת
* הקפיטול בלילההקפיטול בלילה

קישורים חיצוניים
----------------

ויקישיתוף מדיה וקבצים בנושא **קפיטול מדינת פנסילבניה** בוויקישיתוף
* 

* אתר האינטרנט הרשמי של קפיטול מדינת פנסילבניה (באנגלית)
* הוועדה לשימור המבנה
* תיאור המבנה

| בנייני בתי המחוקקים של מדינות ארצות הברית |
| --- |
| 

|  |
| --- |
| אוהיו • אוקלהומה • אורגון • איווה • איידהו • אילינוי • אינדיאנה • אלבמה • אלסקה • אריזונה • ארקנסו • ג'ורג'יה • דלאוור • דקוטה הדרומית • דקוטה הצפונית • קרוליינה הדרומית • הוואי • ויומינג • וושינגטון • ויסקונסין • וירג'יניה • ורמונט • טנסי • טקסס • יוטה • לואיזיאנה • מונטנה • מיזורי • מיין • מינסוטה • מיסיסיפי • מישיגן • מסצ'וסטס • וירג'יניה המערבית • מרילנד • נבדה • נברסקה • ניו ג'רזי • ניו המפשייר • ניו יורק • ניו מקסיקו • פלורידה • פנסילבניה • צפון קרוליינה • קולורדו • קונטיקט • קליפורניה • קנזס • קנטקי • רוד איילנד |

 |

|  |  |
| --- | --- |
| בקרת זהויות עריכת הנתון בוויקינתונים | 
* VIAF: 316595292
* WorldCat: viaf-316595292

 |
**פומפיי** הוא רומן בדיוני מאת רוברט האריס, המתאר את הימים האחרונים שלפני התפרצות הר הגעש וזוב בשנת 79 לספירה, ואת ימי ההתפרצות עצמה. הרומן יצא לאור בשנת 2003. הרומן תורגם לעברית על ידי מרדכי ברקאי, ויצא לאור בהוצאת זמורה-ביתן בשנת 2006.

הספר, שעלילתו מתרחשת על רקע ימיה האחרונים של פומפיי הרומית, מתאר את הרקע התקופתי, תקופת הקיסרות הרומית בשנות השגשוג שלה, באופן ריאליסטי. בספר אף מופיעות דמויות היסטוריות כגון פליניוס הזקן ופליניוס הצעיר. עם זאת, הספר מתאר ברובו דמויות ואירועים בדיוניים.

ב"פומפיי" משולבים הסברים עשירים ומייצגי אווירה לאותה התקופה, וניתן למצוא בכתוב רמזים עכשוויים לממצאים שהתגלו בשנים האחרונות. בנוסף, בספר משולבים מושגים מאותה תקופה, כגון ימי השבוע (מרס, מרקורי), אשמורות הלילה הנהוגות בתקופת הקיסרות הרומית, וחלוקת היום ל-12 שעות.

תקציר העלילה
------------

עלילת הספר מתרחשת במשך ארבעה ימים, מ-22 באוגוסט 79 ועד 25 באוגוסט. הספר מספר על מהנדס אמות המים, מרקוס אטיליוס פרימוס, הממונה למהנדסה הראשי של אמת המים "אקווה אוגוסטה" (aqua augusta - "מי אוגוסטוס"), שהובילה מים לתשע ערים במפרץ נאפולי, בהן פומפיי, נולה ומיסנום.

עלילתו העיקרית של הרומן מתמקדת בימיה האחרונים של העיר פומפיי והערים סביבה, לפני התפרצותו של הר הגעש וזוב, ואת ימי ההתפרצות עצמה. במהלך הספר מתמודד אטיליוס עם בעיות באמה הנגרמות על ידי הר הגעש העומד על סף התפרצות, ועם בעיות הנובעות משחיתות האצולה הרומית המקומית, המנסה להפריע לו במעשיו. בסוף הסיפור מתרחש מרוץ להישרדות שמנהלים אנשי המפרץ במטרה להנצל מכוח ההרס של הר הגעש.

פומפיי - הסרט
-------------

הבמאי רומן פולנסקי החל לעבוד על הפקת הסרט "פומפיי", המתאר את עלילת הספר, אבל הבמאי בן ה-75 פרש מהפרויקט משום שלא היה יכול להתחייב לתאריך החדש שנקבע לסרט, וטרם נקבע לו מחליף. הסרט בוטל לבסוף בספטמבר 2007.

קישורים חיצוניים
----------------

* רוברט האריס, פומפיי - תחילת הספר, באתר של "רשת 13" (במקור, מאתר "nana10")
* רחל פייג וישניא, לרגע, פומפיי חוזרת לחיים, באתר הארץ, 5 ביוני 2006
* הספר "פומפיי", באתר "סימניה"
* הסרט  "פומפיי", במסד הנתונים הקולנועיים IMDb (באנגלית)
* 

|  |  |
| --- | --- |
| בקרת זהויות עריכת הנתון בוויקינתונים | 
* MusicBrainz work: 7b3cceb4-09f1-43e0-9068-faf0a82321ef

 |
**פומלהוט** או **α בדג דרומי** הוא הכוכב הבהיר ביותר בקבוצת הכוכבים דג דרומי והוא גם אחד מהכוכבים הבהירים ביותר בשמי הלילה. הכוכב מייצג את פי הדג וזהו גם מקור שמו - בערבית "פֻם אַל-חוּת" (فم الحوت) - "פי הלוויתן". הכוכב בולט בשמי הדרום בעונת הסתיו, מכיוון שהוא רחוק מכל כוכב בהיר אחר.

פומלהאוט הוא כוכב־התקן למחלקה הספקטרלית A3Va.

את פומלהוט מקיף כוכב הלכת **פומלהוט b** שהוא כוכב הלכת הראשון מחוץ למערכת השמש שנצפה באופן ישיר באמצעות טלסקופ.

תכונות
------

פומלהוט הוא כוכב צעיר יחסית, גילו מוערך בכ-200 מיליון שנים והוא צפוי לעזוב את הסדרה הראשית ולהפוך לענק אדום בעוד כמיליארד שנים. זהו כוכב הסדרה הראשית בצבע לבן, דומה בתכונותיו לווגה, אבל מעט קטן יותר ופחות בהיר. מסתו מוערכת במעט יותר משתי מסות שמש, רדיוסו גדול בכ-80% מרדיוס השמש ועוצמת ההארה שלו היא בערך פי 17 משל השמש.
את הכוכב מקיפה דיסקת אבק גדולה שמשתרעת עד למרחק של 158 יחידות אסטרונומיות ממנו. בחלקה הפנימי של הדיסקה יש "חור" ברדיוס של כ-100 יחידות אסטרונומיות, ככל הנראה בעקבות יצירת מערכת של כוכבי לכת מהאבק. עד למרחק של 133 יחידות אסטרונומיות הדיסקה דלילה יחסית, ורוב האבק נמצא בחלקה החיצוני יותר. מרכז הדיסקה נמצא במרחק של 15 יחידות אסטרונומיות מפומלהוט, מה שעשוי להעיד על קיומו של כוכב לכת מסדר הגודל של שבתאי שמקיף את פומלהוט במרחק של 50-70 יחידות אסטרונומיות, אך כוכב לכת כזה טרם נצפה.

### כוכב לכת

בשנת 2008 התגלה בצילומים של טלסקופ החלל האבל כוכב הלכת **פומלהוט b**, שמסתו כשלוש מסות צדק ושמקיף את פומלהוט במרחק של כ-115 יחידות אסטרונומיות ובזמן הקפה של 872 שנים. זהו כוכב הלכת הראשון מחוץ למערכת השמש שנצפה ישירות וקיומו לא רק מוסק על ידי תצפיות עקיפות כמו שינויים מחזוריים בתנועת הכוכב או מדידות ספקטרוסקופיות.
בשנת 2015 בתצפיות חוזרות, טלסקופ החלל האבל לא הצליח לזהות שנית את כוכב הלכת פומהולט b. כיום בקרב החוקרים רווחת הדעה שלמעשה לא היה זה כוכב כלל אלא הצטברות מרוכזת באופן נדיר של אבק ששיקף את האור של הכוכב פומהולט ובכך היה נראה בתצפית ככוכב בפני עצמו.

### כוכב נלווה

במרחק של פחות משנת אור מפומלהוט נמצא הננס הכתום **TW בדג דרומי** (גליזה 879). כוכב זה נע באותו כיוון ובאותה מהירות כמו פומלהוט ולכן סביר שהם נוצרו יחד מאותו ענן גז וייתכן אף שמדובר למעשה במערכת זוגית.

קישורים חיצוניים
----------------

ויקישיתוף מדיה וקבצים בנושא **פומלהוט** בוויקישיתוף
* פומלהוט ב-Solstation
* פומלהוט באתר של ג'ים קלר
* פומלהוט, באתר אנציקלופדיה בריטניקה (באנגלית)
אבן סואנו הממוקת בפרוס, מצבה פיקטית המציינת ניצחון לא ידוע.
**פורטריו** (**Fortriu**) או **ממלכת פורטריו** הוא שמה, בקרב ההיסטוריונים, של ממלכת הפיקטים. בשל היות ממלכה זו הממלכה העיקרית של הפיקטים, הכינוי משמש לעיתים לתאר את כל אזור ממלכות הפיקטים (פיקטלנד). ממלכה זו הייתה ממוקמת באזור מוריי ואיסטר רוס שבצפון סקוטלנד אולם יש היסטוריונים הסבורים כי הממלכה הייתה ממוקמת גם באזור סטראת'רן במרכזה של סקוטלנד.

הגייה
-----

המונח "פורטריו" הוא מונח מודרני המתבסס על המונח ששרד בשפה האירית הקדומה לממלכה - "פורטרן" (*Fortrenn*) או "פורטרין" (*Fortrinn*) אשר, על פי הכללים של ההגייה בשפות השונות, היה נהגה על ידי הפיקטים בצורה: "אוארטוריו" (*Uerturio*), כאשר את הצליל "אואה" נוהגים בשפות ברטוניות להגות כ"פו".

זיהוי מיקומה
------------

השירה האפית המכונה "נבואת ברכאן" שנכתבה במאה ה-12 אולם נסמכת על נבואה שנובאה לכאורה בתקופה קדומה יותר, מציינת כי "מק בת'ד, המלך המהולל של פורטריו יכבוש את סקוטלנד". נבואה זו מתייחסת לכאורה למקבת' אשר היה מורמאר מוריי (שליט מוריי) קודם להפיכתו למלך סקוטלנד. משמעות זיהויי זה הוא מיקום הממלכה בצפונה של סקוטלנד ולא במרכזה.

ממלכת פורטריו שהחלה באזור מוריי התפשטה דרומה בתקופת שלטונו של ברידיי הראשון אשר כבש את נורת'מבריה בקרב נכטאנסמיר.

מיקומה של פורטריו באזור מוריי (בניגוד להיסטוריונים שחשבו כי היא ממוקמת דרומה יותר) מסביר את פשיטות הויקינגים הרבות על הממלכה.

קישורים חיצוניים
----------------
**נשפון דייג** (שם מדעי: *Myotis vivesi*) הוא מין עטלף ממשפחת הנשפוניים הייחודי בכך שהוא ניזון בעיקר מדגים וסרטנים קטנים. הוא נפוץ בעיקר במדינת מקסיקו. הוא נמצא בסכנה.

זהו המין הגדול מסוגו באמריקה ומגיע למשקל 25 גרם. הוא בעל כנפיים ארוכות, רגליים ארוכות עם טפרים חדים, פרווה עבה וחומה בהירה עד אפורה כהה בצבע וחיוורת מלמטה והראש גדול ובעל שיניים חדות.

הוא נפוץ לאורך חופי מפרץ קליפורניה בסונורה, באחה קליפורניה ובאחה קליפורניה הדרומית ובאיים ליד וכן בכמה חופים בחצי האי באחה קליפורניה.

הוא אוכל דגים ימיים, סרטנים כולל לובסטרים קטנים וכן מחרקים מעופפים. כמו רוב העטלפים הוא נמצא במשך היום במערות ומייצר גואנו מהאוכל שמבוסס על דגים, כמו עופות ים. לעיתים הם ישנים גם בין סלעים חופיים ויחד עם יסעוריים קטנים.

ראו גם
------

* נשפוניים
* נשפון הגדות
* עטלף הבולדוג

קישורים חיצוניים
----------------

ויקישיתוף מדיה וקבצים בנושא **נשפון דייג** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* IUCN
* EOL
* ADW
* ARKive
* ITIS
* NCBI
* GBIF
 |

הערות שוליים
------------

1. ↑  נשפון דייג באתר הרשימה האדומה של IUCN

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007555749605171

 |
**אלכסיי איגודסמן** (ברוסית: **Алексей Михайлович Игу́десман**; נולד ב־22 בפברואר 1973 בלנינגרד, ברית המועצות) הוא כנר, מלחין ומנצח ממוצא יהודי שמתגורר באוסטריה.

ביוגרפיה
--------

אלכסיי איגודסמן נולד בשנת 1973 בלנינגרד למשפחה יהודית של מוזיקאים. בשנת 1979 המשפחה הצליחה לעזוב את ברית המועצות והגיע לגרמניה.

בגיל 12 הוא התחיל ללמוד בבית ספר למוזיקה באנגליה. בשנים 1989–1998 הוא למד אצל בוריס קושניר באוניברסיטה למוזיקה ואמנויות הבמה של וינה.

אלכסיי איגודסמן הקים פרויקט Violins of the World בו הוא ניגן עם גדעון קרמר, יוליאן רחלין, ודים רפין ונגני כינור נוספים.

ביחד עם ריצרד צ'ו חנגי הוא הקים דואט Igudesman & Joo. הדואט מופיע בקונצרטים רבים תוך שיתוף פעולה עם נגנים נוספים דוגמת מישה מייסקי, ג'אנין יאנסן וגם נגני פופ כמו רובין גיב, קים ויילד ואדם בן עזרא הישראלי. בשנת 2008 הם עשו סבב הופעות Being Gidon Kremer עם גדעון קרמר ולהקת Kremerata Baltica.

איגודסמן פעול גם בתחום הקולנוע. הוא ביים סרט מוקומנטרי Noseland על חייו של נגני מוזיקה קלאסית בהשתתפות ג'ון מלקוביץ' ורוג'ר מור. הסרט זכה בפרס בפסטיבל לקולנוע במיאמי.

דיסקוגרפיה
----------

* 1998: Triology – Triology Plays Ennio Morricone
* 1999: Triology – Who Killed the Viola Player?
* 2003: Triology – Around The World in 77 Minutes
* 2015: Aleksey Igudesman – Fasten Seat Belts
* 2016: Igudesman & Joo – You Just Have to Laugh

קישורים חיצוניים
----------------

ויקישיתוף מדיה וקבצים בנושא **אלכסיי איגודסמן** בוויקישיתוף
* 

* אתר האינטרנט הרשמי של אלכסיי איגודסמן
* אלכסיי איגודסמן, ברשת החברתית פייסבוק

* אלכסיי איגודסמן, ברשת החברתית טוויטר

* אלכסיי איגודסמן, במסד הנתונים הקולנועיים IMDb (באנגלית)

* אלכסיי איגודסמן, באתר AllMovie (באנגלית)

* אלכסיי איגודסמן, במסד הנתונים הקולנועיים KinoPoisk (ברוסית)

* אלכסיי איגודסמן, באתר MusicBrainz (באנגלית)

* אלכסיי איגודסמן, באתר Discogs (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* GND: 13546708X
* ISNI: 0000 0001 1450 753X
* LCCN: no2008028376
* MusicBrainz: 737d320a-6460-4fe7-be0b-8cb0780a663c
* NKC: xx0076573
* NTA: 298773783
* VIAF: 85801920
* WorldCat: lccn-no2008028376

 |
אלכסיי בטלוב בשנת 2006
**אלכסיי בטלוב** (ברוסית: **Алексей Баталов**; ‏20 בנובמבר 1928 - 14 ביוני 2017) היה שחקן ובמאי קולנוע רוסי וסובייטי. הוא זכה בפרס ברית המועצות ופעמיים בפרס רוסיה ובשנת 1976 הוענק לו תואר אמן העם. על פעילותו בתחום הקולנוע הוא קיבל מספר עיטורים כולל עיטור גיבור העמל הסוציאליסטי.

חייו
----

בטלוב נולד בולדימיר למשפחת שחקני תיאטרון. לאחר שהוריו התגרשו כשהיה בן חמש, הוא התחנך במשפחת האב החורג. חלק מקרובי המשפחה נעצרו והוצאו להורג במהלך הטיהורים הגדולים. כיוון שאמו הייתה שחקנית ואביו החורג היה סופר, כבר מילדותו הכיר בטלוב סופרים, שחקנים ומשוררים מוסקבאים. לבטלוב הילד היה ברור שיהיה בבגרותו שחקן תיאטרון. כבר ב-1944, כאשר משפחתו נמלטה ממוסקבה לאזור טטרסטן, החל בטלוב לעבוד כעובד במה ואף השתתף בצילומי סרט קולנוע. לאחר סיום מלחמת העולם השנייה חזרה המשפחה למוסקבה. ב-1950 הוא סיים את לימודיו בבית הספר למשחק ליד התיאטרון האמנותי של מוסקבה. בשנים 1951-1953 גויס בטלוב לצבא ועשה את שרותו הצבאי בתיאטרון צבאי במוסקבה. בשנים 1953-1956 הוא שיחק בתיאטרון האמנותי. במקביל, החל משנת 1954, הוא התחיל לשחק בקולנוע באולפנים בלנינגרד. ב-1957 הוא עבר להתגורר ללנינגרד והיה שחקן קבוע ובמאי באולפני לנפילם. הוא עבד באולפני לנפילם עד לשנת 1975 כאשר חזר למוסקבה.

ב-1957 שיחק בטלוב בסרטו של מיכאיל קלטוזוב "העגורים עפים" (Летят журавли). סרט זה זכה בפרס דקל הזהב בפסטיבל הקולנוע בקאן ב-1958. ב-1962 שיחק בטלוב בתפקיד ראשי בסרטו של מיכאיל רום "תשעה ימים של שנה אחת" (Девять дней одного года).

בשנות ה-60 החל בטלוב לביים סרטים אך הם לא זכו להצלחה גדולה. לאחר בימוי של שלושה סרטים הוא חזר למשחק. במהלך שנות ה-70 הוא המשיך לשחק בסרטים רבים לרבות כוכב האושר שובה הלב. ב-1980 הוא שיחק בתפקיד ראשי בסרט "מוסקבה אינה מאמינה בדמעות" וזכה בפופולריות מחודשת, אך לא ניצל את הצלחתו ומעט לשחק בסרטים נוספים.

החל משנת 1975 לימד בטלוב ב-VGIK, ומ-1979 כיהן כפרופסור במוסד זה.

בטלוב היה פעיל ציבורי וכיהן בתפקידים באגוד עובדי תעשיית הקולנוע במשך שנים רבות.

קישורים חיצוניים
----------------

ויקישיתוף מדיה וקבצים בנושא **אלכסיי בטלוב** בוויקישיתוף

* אלכסיי בטלוב, במסד הנתונים הקולנועיים IMDb (באנגלית)
* אלכסיי בטלוב, באתר AllMovie (באנגלית)
* אלכסיי בטלוב, במסד הנתונים הקולנועיים KinoPoisk (ברוסית)
* אלכסיי בטלוב, באתר MusicBrainz (באנגלית)
* אלכסיי בטלוב, באתר "Find a Grave" (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007301140505171
* BIBSYS: 3051726
* BnF: cb14653211q (data)
* GND: 122941608
* ISNI: 0000 0001 1072 5484
* LCCN: n82107849
* MusicBrainz: 56e4cff9-3575-45df-a824-10ef192f0671
* NKC: ola2002152156
* NLP: A11825893
* NTA: 155630709
* RERO: 02-A013484984
* SUDOC: 051635364
* VIAF: 79197551
* WorldCat: lccn-n82107849

 |
ילדים רוקדים בתחרות ריקודי צ'ה צ'ה צ'ה בצ'כיה
**צ'ה צ'ה צ'ה** (בספרדית: **Chachachá**) הוא ריקוד קובני במוצאו, שהתפתח מהממבו והרומבה.

בתחילה נקרא "טריפל ממבו", כלומר ממבו שהוסיפו לו שלושה צעדים. שלושת הצעדים כונו: "צ'ה צ'ה צ'ה", ומהווים סינקופה על הספירות 4 & 1. הריקוד מביע שמחה, שובבות ואלמנטים של חיזור הדדי. המוזיקה עשירה במקצבים, וכלי ההקשה המרובים בולטים מאוד. תנועות האגן הבולטות הן תוצאה ישירה של עבודת הרגליים. כאשר רוקדים צ'ה צ'ה, הרגליים נשארות קרובות ככל האפשר לקרקע כך שנראה שהן מחליקות עליה.

מקורות הצ'ה צ'ה צ'ה
-------------------

בשלהי שנות ה-40 הייתה העיר הוואנה בקובה אתר נופש פופולרי עבור תושבי צפון אמריקה. תזמורות מהמפורסמות באמריקה ותזמורות מקומיות ניגנו בבתי הקזינו שבקובה. חלקן ניסו לשלב את סגנון הג'אז האמריקאי יחד עם קצב הרומבה הקובני. התוצאה הייתה סגנון מוזיקלי חדש בשם ממבו (Mambo).

בין צורותיו השונות של הממבו, הייתה אחת הנקראת צ'אצ' (Chatch) אשר שילבה שלושה חילופי משקלים מהירים ולאחריהם שני צעדים איטיים. בתחילת שנות החמישים של המאה העשרים, פותחה צורה זו של הממבו לריקוד המורכב מווריאציות פשוטות של צ'אצ'. ריקוד זה קיבל את השם צ'ה צ'ה (Cha Cha), אך מכיוון שבריקוד זה ישנם שלושה חילופי משקלים בצעדי הבסיס של הריקוד, יש הנוהגים לקרוא לו צ'ה צ'ה צ'ה (Cha Cha Cha).

ההיסטוריה של הצ'ה צ'ה צ'ה
-------------------------

כאשר הרקדן האנגלי מונסיור פייר (Monsieur Pierre) ביקר בקובה ב-1952, הוא שם לב שלפעמים הרומבה נרקדת עם ביטים נוספים. כאשר חזר לאנגליה, הוא החל ללמד צעדים אלה כריקוד נפרד. שם הריקוד נלקח ממקור השנוי במחלוקת. ייתכן ונלקח מהמילה הספרדית Chacha שמשמעותה "מטפלת" או מהמילה Chachar שמשמעותה ללעוס עלי קקאו, או מהמילה Char שמשמעותה "תה". אך האפשרות הסבירה ביותר היא הריקוד הקובני הקצבי Guaracha. אפשרות נוספת היא שמקור השם הוא משלושת הצעדים המהירים בבסיס הריקוד.

בשנת 1954 תואר הריקוד כממבו בקצב הגווירו (אנ') (Mambo with a guiro rhythm).

קישורים חיצוניים
----------------

ויקישיתוף מדיה וקבצים בנושא **צ'ה צ'ה צ'ה** בוויקישיתוף

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007284952305171
* BNE: XX536719
* GND: 4147524-0
* LCCN: sh85022228
* NKC: ph224357

 |
**שעה מכושפת** (באנגלית: ***R. L. Stine's The Haunting Hour: The Series***) היא סדרת טלוויזיה אנתולוגית אמריקאית-קנדית מסוגת אימה-פנטזיה. הסדרה מבוססת על הסרט "שעה מכושפת: אל תחשבו על זה" משנת 2007 ועל האנתולוגיות *The Haunting Hour* ו-*Nightmare Hour* של ר. ל. סטיין, ששודרו במקור ברשת The Hub ב-29 באוקטובר 2010 ועד ל-11 באוקטובר 2014. הפרק היחיד שנלקח מתוך האנתולוגיה של *The Haunting Hour* היה "החבר הדמיוני שלי", בעוד שהפרק היחיד שלא נעשה בו שימוש מ-*The Nightmare Hour* היה "הפוך אותי למכשפה". שבעת הפרקים של העונה הרביעית שודרו ב-Discovery Family ב-18 באוקטובר 2014 ועד ל-29 בנובמבר 2014.

הסדרה הופקה על ידי דה הצ'רי, סרטי אינסנדו ופרום סטריט פיקצ'רס והופצה על ידי אנדמול. ב-9 ביולי 2012 פורסם כי "שעה מכושפת" של ר. ל. סטיין הייתה אחת מארבע הסדרות המקוריות של The Hub שזכו בפרס CINE Eagle Eagle על "הפקה וסיפור סיפורים באיכות גבוהה". כלפי הסדרה הופנו שבחים ביקורתיים לאורך כל תקופת השידור שלה והיא נחשבת לסדרת אנתולוגיית האימה הטובה ביותר לבני נוער, כמו גם לאחת מאנתולוגיות האימה הטובות ביותר בכלל, עם שבחים שהופנו כלפי המשחק (הן מהשחקנים הילדים והן מהשחקנים הבוגרים), ההפקה, התסריט, העריכה, צורת סיפור והצגת הסיפורים, האווירה והאפקטים שהוצגו בה.

כל עונותיה של "שעה מכושפת" שודרו בישראל במלואן בערוץ הילדים. הסדרה זכתה להצלחה רבה במדינה ושודרה בה מספר פעמים, כמו גם העובדה שהתקיימו שידורים מיוחדים של הסדרה בערוץ הילדים בעת ימי שישי ה-13. ב-8 בדצמבר 2014, אישר סטיין באמצעות חשבון הטוויטר שלו כי העונה הרביעית תהיה האחרונה.

הפקה
----

לפני שידור הסדרה דיווח היוצר שלה, ר. ל. סטיין, בטוויטר ש"שעה מכושפת" תהיה דומה לסדרה הקודמת שלו, "צמרמורת" (אנ'). הסדרה צולמה בוונקובר, קולומביה הבריטית, קנדה.

הסדרה
-----

בדומה ל"צמרמורת", כל פרק כולל סיטואציה מפחידה שתכלול רוחות רפאים, חייזרים, מכשפות, זומבים ומפלצות. עם זאת, קווי הסיפורים הרבה יותר אפלים מאלו של "צמרמורת" וזאת, בנוסף לכך שחלקם תוארו כ"אפלים מאוד". בנוסף, המוות בתוכנית אינו מוגבל לאנטגוניסטים ולדמויות מינוריות, כאשר כמה סיפורים מסתיימים בכך שהגיבורים הראשיים נהרגים.

עם זאת, ישנם כמה פרקים עם סוף טוב בדומה לרוב הפרקים של "מי מפחד מהחושך?", ששודרה מ-1992 ועד 2000.

פרקים
-----


| עונה | פרקים | שודרה לראשונה (ארצות הברית) |
| --- | --- | --- |
| הפרק הראשון | הפרק האחרון |
|  | 1 | 22 | 29 באוקטובר 2010 | 14 במאי 2011 |
|  | 2 | 18 | 1 באוקטובר 2011 | 4 בפברואר 2012 |
|  | 3 | 26 | 13 באוקטובר 2012 | 21 בדצמבר 2013 |
|  | 4 | 10 | 4 באוקטובר2014 | 29 בנובמבר 2014 |

קישורים חיצוניים
----------------

* "שעה מכושפת", במסד הנתונים הקולנועיים IMDb (באנגלית)
* "שעה מכושפת", במסד הנתונים הקולנועיים KinoPoisk (ברוסית)

הערות שוליים
------------

1. ↑  Hero Complex, Los Angeles Times (באנגלית)
2. 1 2  *R.L. Stine's The Haunting Hour*, 2010-10-29, נבדק ב-2021-09-25
3. ↑  Hub Headlines | Four Series On The Hub TV Network Honored With Cine Golden Eagle Awards | News About The Hub TV Network, web.archive.org, ‏20 באוקטובר 2012
4. ↑  ערוץ הילדים המקום בו תוכן, חינוך וחיוך נפגשים | בלוג WeGames משחקים, באתר www.wegames.co.il
5. ↑  בידור - אמאל'ה! הרגעים שהכי הפחידו אותנו בסדרות הטלוויזיה, באתר פרוגי, ‏31 באוקטובר 2016
6. ↑  , Twitter
7. ↑  *Are You Afraid of the Dark?*, 1992-08-15, נבדק ב-2021-09-25
פירוש נוסף ערך זה עוסק בכוכב בקבוצת ירכתי הספינה. אם התכוונתם לכוכב בקבוצת שדרית, ראו אספידיסקה.

**טוּרֵאִיס** (ערבית, **تُرَيْس** - מגן), או **ρ בירכתי הספינה**, הוא כוכב בולט בקבוצת הכוכבים ירכתי הספינה עם בהירות נראית מדרגה 2.81. השם טוראיס ניתן לעיתים גם לכוכב אספידיסקה שבקבוצת שדרית הסמוכה, שמייצג מגן הראלדי על דופן הספינה, בעוד שכוכב זה מייצג מגן נוסף הנמצא בקצה האחורי של הספינה.

מאפיינים
--------

טוראיס הוא כוכב ענק לבן-צהבהב עם סיווג ספקטרלי F6 II. סיווג זה ניתן על פי מדידה פוטומטרית, כאשר מדידות ספקטרוסקופיות מראות תכונות שמתאימות יותר לכוכב מסוג ספקטרלי F2 או F5 ולכן לפעמים הוא מקבל את הסיווג F5IIkF2IImF5II, שמציין את הסיווג המתאים למדידות הספקטרוסקופיות השונות. מסתו של טוראיס מעט גדולה ממסת שמש, אך רדיוסו גדול פי 3.5 מרדיוס השמש, טמפרטורת פניו כ-6,900 קלווין והוא מאיר בעוצמה של פי 24 מעוצמת ההארה של השמש.

בהירותו של טוראיס משתנה בין דרגות בהירות 2.68 ו-2.87 במחזוריות של 3 שעות, 22 דקות ו-52 שניות או 7.1 מחזורים ביום, והוא מסווג כמשתנה קפאידי ננסי מהסוג של δ במגן. סיבת ההשתנות היא פעימות מחזוריות שגורמות להתנפחות והתכווצות של הכוכב תוך עלייה וירידה בבהירות. זהו אחד המשתנים הקרים ביותר מסוג זה, שכן בדרך כלל משתני δ במגן הם בעלי טמפרטורה של 7,000 - 8,000 קלווין. עם מרחק של כ-63.5 שנות אור ממערכת השמש זהו גם אחד הכוכבים הקרובים ביותר מסוג זה, אך בעבר הוא היה אף קרוב יותר. לפני כ-394,000 שנים הוא היה במרחק של כ-11.6 שנות אור ממערכת השמש, דומה למרחק של פרוקיון כיום, והיה אז אחד הכוכבים הבהירים ביותר בשמי הלילה עם בהירות מדרגה 0.9-.

במרחק זוויתי של כ-27 שניות קשת מטוראיס נמצא כוכב עמום מאוד עם בהירות מדרגה 13.8, אך בשל המרחק הזוויתי הקטן והפרש הבהירויות הגדול, לא ניתן למדוד את תכונותיו. נראה שהכוכבים אינם קשורים זה לזה ורק במקרה נמצאים על אותו קו ראייה, אך אם השניים כן נמצאים באותו מרחק ממערכת השמש, אז בן הזוג העמום הוא ככל הנראה ננס אדום שמקיף את טוראיס במרחק של לפחות 540 יחידות אסטרונומיות.

קישורים חיצוניים
----------------

* טוראיס באתר של ג'ים קלר
* טוראיס, בבסיס הנתונים SIMBAD לגרמי שמיים אסטרונומיים

הערות שוליים
------------

1. 1 2 3 4  SIMBAD:Tureis
2. 1 2  P. Mathias, D. Gillet, C. Aerts & M. G. Breitfellner: A spectroscopic study of the δ Scuti star ρ Puppis, Astronomy & Astrophysics, vol. 327, p. 1077 (1997)
3. 1 2  General Catalogue of Variable Stars: ρ Puppis
4. 1 2 3  V. Antoci, G. Handler, F. Grundahl, F. Carrier, E. J. Brugamyer, P. Robertson, H. Kjeldsen, Y. Kok, M. Ireland & J. M. Matthews: Searching for solar-like oscillations in the delta Scuti star rho Puppis, Monthly Notices of the Royal Astronomical Society, Vol. 435, Iss. 2, p. 1573 (2013)
5. ↑  Jonathan Poppele: Night Sky: A Field Guide to the Constellations, Adventure Publications, p. 264 (2010)
6. ↑  J. García-Sánchez, P. R. Weissman, R. A. Preston, D. L. Jones, J. F. Lestrade, D. W. Latham, R. P. Stefanik & J. M. Paredes: Stellar encounters with the solar system, Astronomy & Astrophysics, vol. 379, p.643 (2001)
7. ↑  SIMBAD: DENIS J080733.5-241751

| הכוכבים הבולטים בקבוצת ירכתי הספינה |
| --- |
| 

|  |  |
| --- | --- |
| ζ (נאוס) • π‏ • ρ (טוראיס) • τ |  |

 |
"**סביבון מעוטר בדימוי יהודה השבויה ויהודה המשוחררת**" הוא סביבון שיצר האמן הישראלי משה מורו על פי עיצובו של זאב רבן בשנת 1929.

תיאור
-----

בשנת 1929 יצר מורו בבית המלאכה שלו ב"בתי בצלאל", סביבון עשוי שנהב מגולף. גוף הסביבון עשוי במבנה של קובייה, עליה חרוטים דימויים הקשורים לחג החנוכה: כד ולצידו ענפי עץ זית, המנורה, תיאור של "יהודה השבויה", הלקוח ממטבע הנצחה שטבעו הרומאים לאחר ניצחונם על היהודים במרד הגדול, וכן דימוי של "יהודה המשוחררת". דימוי זה פותח בבצלאל, בית מדרש לאמנות ולמלאכות-אמנות והיווה ביטוי לתפיסה שראתה בציונות מכשיר לשחרור משעבוד העם היהודי. דימוי זה הופיע גם על גבי אריח קרמיקה שנוצר ב"בצלאל" עבוד בית ביאליק בתל אביב. האותיות החרוטות על הסביבון - "נ. ג. ה. ש.", מעידות כי יועד עבור יהודי התפוצות.

מן הסביבון נוצרו בשנת 1996 עותקים בטכניקה של יציקת ברונזה. אחד מן העותקים הוצג בתערוכה "בצלאל של שץ" (1982), שהוצגה במוזיאון ישראל.

תצלום הסביבון הופיע על גבי כרטיס חיוג (טלכרט) של חברת בזק.

הערות שוליים
------------

1. ↑  ראו: **"בצלאל" של שץ: רשימה קטלוגית של החפצים בתערוכה**, מוזיאון ישראל, ירושלים, 1982, פריט 995
2. ↑  ראו: טלכרט, פורום אוספים ואספנות, תפוז
**טוראקו לבן לחיים** (שם מדעי: *Menelikornis leucotis*) הוא מין יחידי של עוף ממשפחת הטוראקיים החי במזרח אפריקה. בעבר הוא נכלל בסוג טוראקו.

מאפיינים
--------

זהו טוראקו שאורכו עד 43 ס"מ והזנב 19 ס"מ ומשקלו 200-315 גרם. הוא בעל זנב ארוך. הוא בעל ראש וחזה ירוקים, מקור כתום ועיניים בעלי סימנים כתומים מעבריהן ומעליהן פס לבן וכן כתם לבן מאחורי הלחי. לטוראקו ציצה שחורה גבוהה לראשו וכנפיים כחולות עם קצוות אדומים.

הטוראקו חי ביערות וסוואנות אפריקה בסודאן, דרום סודאן, אתיופיה ואריתריאה. הוא נפוץ במיוחד במרומי העצים מהסוגים ערער (*Juniperus*) ועצי *Podocarpus*. הוא ניזון מהפירות והפרחים של העצים.

המין הגיע לאנגליה ושם צבעו העיקרי הוא קינמון. הוא חיה פולשת שמתחרה בהצלחה שם ואף פלשה לעוד כמה מדינות.

תת-מינים
--------

* *Tauraco leucotis leucotis*
* *Tauraco leucotis donaldsoni*

ייתכן שהוא גם מזדווג עם המין טוראקו הנסיך רוספולי (*Tauraco ruspolii*) המצוי בסכנה.

קישורים חיצוניים
----------------

ויקישיתוף מדיה וקבצים בנושא **טוראקו לבן-לחיים** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* IUCN
* ADW
* ITIS
* NCBI
* GBIF
 |

הערות שוליים
------------

1. ↑  טורקו לבן לחיים באתר הרשימה האדומה של IUCN
**שלמה ברטונוב** (1925 – 25 באפריל 1977) היה מחלוצי קרייני התנ"ך בישראל, שחקן ומורה, חוקר תולדות התיאטרון העברי, הישראלי ומרצה באוניברסיטת תל אביב.

ביוגרפיה
--------

שלמה ברטונוב נולד בשנת 1925 במוסקבה. אביו, יהושע ברטונוב, היה שחקן תיאטרון נודע וממייסדי תיאטרון הבימה. אימו, מרים ברטונוב, הייתה אף היא שחקנית תיאטרון.

בהיותו בגיל שלוש, בשנת 1928 עלה לישראל עם הוריו ועם אחותו דבורה ברטונוב. המשפחה השתקעה בתל אביב. שלמה למד בגימנסיה העברית "הרצליה" בתל אביב, ובהמשך למד באוניברסיטה העברית בירושלים.

בעת לימודיו בירושלים, נקרא לשמש קריין פרקי תנ"ך ומקרא בתוכנית הרדיו פרקי היום בתנ"ך, ששודרה מידי ערב בקול ירושלים. הוא המשיך בכך גם לאחר קום המדינה, במסגרת תוכנית פרקי היום בתנ"ך בקול ישראל. בנוסף, קרא פרקי תנ"ך בתוכנית ששודרה בימי שישי בערב בגלי צה"ל.

ברטונוב היה בוגר החוג הדרמטי שליד תיאטרון הבימה, ושיחק בשורה של הצגות בתיאטרון זה.

עסק לאורך השנים בהנחיה ובקריאת קטעי קריאה בכינוסים, אזכרות, עצרות עם וכיוצא בזה.

בתחילת שנות ה-60 ריכז את "חוג הבימה לנוער".

בשנות ה-60 לימד בבית הספר לאמנויות רננים וכשזה אוחד עם בית הספר תלמה ילין לימד שם.

ב-1965 יצא לאור הספר "אמנות הבמה בישראל", אותו ערך בשיתוף א.ב יפה ויונה כץ.

שלמה ברטונוב היה ראשון המקליטים פרקי ספר התנ"ך עבור הספרייה המרכזית לעיוורים, אשר הוציאה הקלטות אלה על גבי תקליטורים.

בשנים האחרונות לחייו היה מרצה לתיאטרון באוניברסיטת תל אביב.

נפטר בגיל 52 ב-25 באפריל 1977, לאחר מחלה קשה, והובא לקבורה בבית העלמין בחולון.

הותיר אחריו רעיה, אילנה הררית לבית זילברברג, בן, השחקן אייל ברטונוב, ושתי בנות, עמרה ליבנה-ברטונוב וד"ר ניבי גל-אריאלי. נכדו הנקרא על שמו, שלומי ברטונוב, הוא שחקן ומוזיקאי.

הצגות בהן שיחק
--------------

* אווז הפרא
* אי לייק מייק
* אכזר מכל המלך
* בית התה של ירח אוגוסט
* האחים קרמזוב
* הביצה
* הדבוק
* המלך ליר
* הנרי הרביעי
* זרוק אותו לכלבים
* חדוה ואני
* מקבת
* פאוסט
* פנדרי הגיבור
* רצח החפים מפשע.

קישורים חיצוניים
----------------

* שלמה ברטונוב, בתוך: שמעון לב-ארי, "מדריך 100 שנה לתיאטרון העברי", באתר החוג לתיאטרון של אוניברסיטת תל אביב
* שלמה ברטונוב, דף שער בספרייה הלאומית
* שלמה ברטונוב, בארכיון הבימה
* פרטים על שלמה ברטונוב בארכיון **דבורה ברטונוב**, בספרייה הלאומית
* מידע על שלמה ברטונוב בקטלוג "מרחב" של הספרייה הלאומית
* פרק היום בתנך (בביצוע שלמה ברטונוב), הקלטה באתר הספרייה הלאומית
* אלי אלון, שלמה ברטונוב – מחלוצי קרייני התנ"ך, באתר News1 מחלקה ראשונה‏, 20 במרץ 2018

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007301213405171
* BnF: cb17938023w (data)
* ISNI: 0000 0000 6694 9666
* LCCN: nr93022763
* SUDOC: 191605662
* VIAF: 58953615
* WorldCat: lccn-nr93022763

 |
**פרוטתליטיס** (שם מדעי: ***Protathlitis***) הוא סוג של דינוזאור במשפחת הספינוזאוריים שחי בקרטיקון תחתון באירופה שלפני 129.4 עד 125 מיליון שנה מזמננו.

סוג זה ידוע מממצאי מאובנים מתצורות ארכילס דה מורלה (אנ') שבמחוז קאסטיון בספרד. לצידו התגלה הספינוזאור הקרוב *Vallibonavenatrix*, באזור בו כנראה נמצאו מספר גדול של ספינוזאורים. הממצאים כללו רק שרידים מועטים של חוליות זנב וגב וחלק קטן מהלסת התחתונה. הוא היה טורף גדול מאוד באורך של 10 עד 11 מטרים ומשקל של כשני טונות בקירוב, כך שאולי היה טורף-על.

סוג זה תואר ב-2023 בידי החוקרים Santos-Cubedo ועמיתיהם והוא נקרא על שם המילה היוונית: "Protathlitis" - שפירושה: "אלוף". השם ניתן לציון ניצחון הקבוצה הספרדית ויאריאל בעונת 2020/2021 בליגה האירופית באותה שנה בה התגלה הדינוזאור. הסוג מכיל מין יחיד - *Protathlitis cinctorrensis*, שנקרא על שם העיירה הקרובה (Cinctorres).

אף שלא ברור כיצד חי ייתכן שדמה מאוד לקרובו הבריוניקס והיה צייד דגים שחי לאורך הביצות הקדומות.

קישורים חיצוניים
----------------

ויקישיתוף מדיה וקבצים בנושא **פרוטתליטיס** בוויקישיתוף
**טורבוקאד** (באנגלית: **TurboCAD**) היא תוכנת שרטוט והדמיה מבית התוכנה האמריקאי IMSI design.

רקע
---

התוכנה משמשת לתיב"ם דו־ממדי, תלת־ממדי וכן להדמיה לתחומים של הנדסה אזרחית, אדריכלות ועיצוב פנים. היא נחשבת לפורצת דרך בעולם השירטוט וההדמיות מהיותה תוכנה הפועלת בשיטת "One Stop Shop", כלומר תוכנה המשמשת לכלל תהליכי העבודה באדריכלות ועיצוב פנים, בשונה ממרבית תוכנות התיב"ם המתרכזות בתחום מסוים. סיומת קובצי הטורבוקאד הנה TCW.

טורבוקאד בישראל
---------------

בישראל משווקת התוכנה מאז שנת 2008 בבלעדיות חברת השיווק "Edit פתרונות תוכנה". בדומה למרבית תוכנות השירטוט, הטורבוקאד עובדת בשקיפות מלאה עם יתר תוכנות השירטוט, ההדמיה, והמשולבות (שירטוט והדמיה). בישראל נפוצה התוכנה בקרב למעלה מאלף משתמשים, נכון לשנת 2013.

היסטוריה
--------

התוכנה פותחה במקור בדרום אפריקה על ידי הנדריק ורמוטן והיין אוזהייזן, והייתה מסוגלת לעבוד אך ורק במחשבי HP. בראשית דרכה שווקה התוכנה אך ורק בארצות הברית במקביל לתוכנת "ג'נריק-קאדד" (Generic CaADD) כאשר הרעיון המרכזי היה אחיד לשתיהן - ליצור תוכנה שתכיל גם שירטוט וגם הדמיה בעלויות נמוכות ותתחרה בתוכנת האוטוקאד המובילה בשוק כיום, אך מאחר שג'נריק-קאדד פורסמה לפני הטורבוקאד, היא זכתה לחשיפה נרחבת יותר בעיתונות בשל מחירה הנמוך (600$ במקור).

תפוצה
-----

כיום טורבוקאד מופצת בלמעלה מ-80 מדינות ברחבי העולם, כאשר בחלקם היא אף נחשבת לתוכנה המובילה (אף מובילה יותר מאוטוקאד) ותופסת נתח שוק עיקרי בדרום אפריקה, בריטניה ויפן. עד שנת 1994, כ-13 שנים לאחר צאת הגרסה הראשונית, נפוצה התוכנה בקרב כ-250 אלף משתמשים ונכון לשנת 2013, למעלה ממיליון משמשים.

ראו גם
------

* תיב"ם

קישורים חיצוניים
----------------

* 

* אתר האינטרנט הרשמי של טורבוקאד

* אתר האינטרנט הרשמי של טורבוקאד

|  |  |
| --- | --- |
| בקרת זהויות עריכת הנתון בוויקינתונים | 
* NKC: ph763913

 |
**שלמה בן זאב** (1941 - 29 בינואר 1992) היה כדורסלן ישראלי ששיחק במכבי קריית מוצקין, מכבי חיפה ובנבחרת ישראל בשנות ה-60. מלך הסלים של מכבי קריית מוצקין בכל הזמנים.

ביוגרפיה
--------

בעונת 1958/1959 ערך בן זאב את הופעת הבכורה שלו במכבי קריית מוצקין. באותה עונה הצטרפו אל הקבוצה כוכבי הפועל קריית חיים: חנוך ברקון ראובן בורג ויצחק גודס, אשר יחד עם בן זאב ושלמה דובדבני - הרכיבו את חמישיית הקבוצה. הקבוצה סיימה את העונה במקום התשיעי, כאשר בן זאב קלע בממוצע של 9.9 נקודות למשחק. בגביע המדינה הפסידה הקבוצה ברבע הגמר למכבי חיפה. בעונה הבאה, עונת 1959/1960, מונה אברהם פסח למאמן החדש של הקבוצה. בן זאב יחד עם ברקון ודובדבני, הובילו את הקבוצה להישג השיא שלה - מקום שישי בליגה. בן זאב קלע בממוצע של 13.9 נקודות למשחק. לאחר עונה זו, נחלשה הקבוצה בהדרגה בעונות הבאות.

בעונה הבאה, עונת 1960/1961 סיימה הקבוצה במקום ה-10. בן זאב (ממוצע 11.3 נקודות למשחק) המשיך להוביל את הקבוצה יחד עם ברקון ודובדבני. בגביע המדינה הודחה הקבוצה ברבע הגמר בידי מכבי ירושלים. בשתי העונות הבאות 1961/1962, 1962/1963 המשיכה הקבוצה להוות קבוצת תחתית וסיימה במקום ה-9 וה-10 בהתאמה. עם זאת בן זאב המשיך לקלוע בממוצע גבוה - 16.2 ו-18.2 נקודות למשחק בהתאמה.

בשנת 1963 השתתף במדי נבחרת ישראל באליפות אירופה שנערכה בורוצלב, תחת המאמן יהושע רוזין. הנבחרת סיימה את האליפות במקום התשיעי עם ארבעה ניצחונות וחמישה הפסדים. בן זאב שותף במשחק אחד, נגד בלגיה, בו קלע נקודה אחת.

בעונת 1966/1967 עבר בן זאב למכבי חיפה, תחת המאמן שמואל יעקובסון, ושיתף פעולה עם חיים בוכבינדר ודן אייק. בעונה הראשונה סיימה הקבוצה במקום החמישי כאשר בן זאב קלע בממוצע של 11 נקודות למשחק. בן זאב המשיך לשחק בחיפה עוד ארבע עונות, עד שפרש באמצע עונת 1971/1972.

סך הכל שיחק בן זאב 13 עונות בליגה הבכירה בהן השתתף ב-247 משחקי ליגה בהם קלע 3,178 נקודות, והוא מלך הסלים בכל הזמנים של מכבי קריית מוצקין. במדי נבחרת ישראל רשם בן זאב 13 הופעות והשתתף באליפות אירופה בכדורסל 1963.

ביום 29 בינואר 1992 נפטר בן זאב ונטמן בבית העלמין צור שלום בקריית ביאליק.

בשנת 2016 קיבלה רעייתו בשמו פרס על תרומה מיוחדת בתחום הכדורסל מעמותת הספורט של קריית מוצקין.

קישורים חיצוניים
----------------

* פרופיל, באתר פיב"א
* שלמה בן זאב, קלעי כל הזמנים, אתר מנהלת הליגה

הערות שוליים
------------

1. 1 2  מכבי קריית מוצקין, קלעי כל הזמנים, אתר מנהלת הליגה
2. 1 2 3 4 5  שלמה בן זאב, קלעי כל הזמנים, אתר מנהלת הליגה
3. ↑  כרטיס שחקן, אליפות אירופה 1963, אתר פיב"א
4. ↑  צמד מצליח, דבר, 21 במאי 1972
5. ↑  שלמה בן זאב, אתר myheritage
6. ↑  ענקי הספורט של קריית מוצקין מתאחדים, ניוז חיפה והקריות, 3 במרץ 2016

| **‏‏נבחרת ישראל‏ - אליפות אירופה בכדורסל 1963 (מקום תשיעי)** |
| --- |
| 1 כהן-מינץ • 
2 אשד • 
3 שלף • 
4 לובצקי • 
5 חמו • 
6 גוט • 
7 דר • 
‏8‏ ‏קליין‏‏
 •‏
9 בן זאב •
10 הופמן •
11 חזן •
12 זייגר-זוהר •
**מאמן:** רוזין
 | ישראלישראל |
**טורגוט אזאל** (בטורקית: **Turgut Özal**;‏ 13 באוקטובר 1927 – 17 באפריל 1993) היה מדינאי טורקי, ראש ממשלת טורקיה בשתי כהונות ונשיא טורקיה השמיני.

חייו
----

טורגוט אזאל נולד במלטיה למשפחה שחלקה ממוצא כורדי. הוא סיים את לימודיו בהנדסת חשמל בטכניון של איסטנבול ב-1950 ולמעט תקופת לימודים נוספת בארצות הברית בשנים 1952 עד 1953 ותקופת שירות צבאי, הוא עבד במוסדות ממשלתיים בתחום החשמל והאנרגיה עד 1971. ב-1971 עבד אזאל כיועץ בבנק העולמי וב-1973 פנה לשוק הפרטי. ב-1979 שב אזאל לשירות הציבורי ושימש כתת-מזכיר ראש ממשלת טורקיה סוליימאן דמירל עד להפיכה הצבאית השלישית ב-1980. קנן אוורן שעמד בראש ההפיכה והיה לראש המדינה מינה את אזאל כשר וכסגן ראש הממשלה לעניינים כלכליים, ואזאל שימש בתפקיד עד מחצית 1982.

ב-20 במאי 1983 ייסד אזאל את מפלגת המולדת והיה למנהיגה. בבחירות הכלליות הראשונות שנערכו לאחר ההפכה הצבאית בשנת 1983, זכתה מפלגת המולדת ואזאל היה לראש ממשלת טורקיה ב-13 בדצמבר 1983. במהלך שלטונו של אזאל הונהגו בטורקיה רפורמות כלכליות שמטרתן הייתה להביאה למצב של כלכלת שוק, תוך צמצום ההתערבות הממשלתית בכלכלה ועידוד יוזמה פרטית. בשנת 1987 הגישה טורקיה את בקשתה להצטרף לקהילה האירופית אך נסוגה מכוונתה זו משהחליטה כי התנאים שהציבה לה הקהילה אינם עולים בקנה אחד עם אינטרס המדינה. אזאל נבחר לכהונה שנייה ב-1987, וב-18 ביוני 1988, במהלך ועידה של המפלגה, ניצל מניסיון התנקשות בחייו.

ב-31 באוקטובר 1989 בחרה האספה הלאומית הגדולה של טורקיה באזאל לנשיא טורקיה השמיני, והוא החל בתפקידו ב-9 בנובמבר 1989. במהלך שנות נשיאותו יזם אזאל את הידוק הקשרים עם מדינות מרכז אסיה שזכו בעצמאותן לאחר התפרקות ברית המועצות, ובראשן אזרבייג'ן, ובעת המשבר בנגורנו קרבאך אף איים בפלישה לארמניה.

אזאל מת מהתקף לב פתאומי בלשכתו באנקרה ב-17 באפריל 1993, לאחר שהשלים 3 וחצי שנים בלבד מכהונת הנשיא בת שבע השנים.

קישורים חיצוניים
----------------

ויקישיתוף מדיה וקבצים בנושא **טורגוט אזאל** בוויקישיתוף
* טורגוט אזאל באתר נשיאי טורקיה (באנגלית)
* רצח באיסטנבול? נשיא טורקיה טורגוט אוזל ונשיא ישראל חיים הרצוג, באתר "ישראל - הסיפור המתועד" של ארכיון המדינה
* טורגוט אזאל, באתר אנציקלופדיה בריטניקה (באנגלית)
* טורגוט אזאל, באתר "Find a Grave" (באנגלית)

| נשיאי טורקיה |
| --- |
| 

|  |  |
| --- | --- |
| מוסטפא כמאל אטאטורק • איסמט אינני • ג'לל באייר • ג'מל גירסל • ג'וודט סונאי • פהרי קורוטירק • קנן אוורן • טורגוט אזאל • סוליימאן דמירל • אהמט נג'דט סזר • עבדוללה גול • רג'פ טאיפ ארדואן | נס נשיאי טורקיהנס נשיאי טורקיה |

 |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007597712805171
* BnF: cb12101838r (data)
* GND: 118882031
* ISNI: 0000 0001 1431 8456
* LCCN: n86008242
* NKC: mzk2014814613
* NLP: A32323177
* NTA: 075236281
* SUDOC: 029378907
* TDVİA: ozal-turgut
* VcBA: 495/134054
* VIAF: 74263916
* WorldCat: lccn-n86008242

 |
בתורת החוגים, **רדיקל בראון-מקוי** הוא רדיקל המוגדר כחיתוך הגרעינים של כל ההומומורפיזמים לחוגים פשוטים עם יחידה. אם החוג מכיל אבר יחידה, אז רדיקל בראון-מקוי שלו שווה לחיתוך האידיאלים המקסימליים. בהתאם, אומרים כי חוג הוא בראון-מקוי (או שווה לרדיקל בראון-מקוי של עצמו) אם אין לו תמונה הומומורפית המכילה אבר יחידה. באנליזה פונקציונלית הוא נקרא גם **הרדיקל החזק**.

רדיקל בראון-מקוי מכיל את רדיקל ג'ייקובסון של החוג; בחוגים קומוטטיביים שני הרדיקלים שווים.
גם בחוגים המקיימים זהויות פולינומיות הרדיקלים משתווים, בגלל משפט של קפלנסקי הקבוע כי חוג פרימיטיבי עם זהויות הוא פשוט ובעל אבר יחידה (וסוף ממדי מעל המרכז).
אם {\displaystyle R} חוג נילי אז {\displaystyle R[x\_{1},\dots ,x\_{n}]} הוא בראון-מקוי (וגם חוג הפולינומים במשתנים לא קומוטטיביים הוא כזה).
לפי תוצאה של אגטה סמוקטונוביץ' ואדמונד פוצ'ילובסקי חוג הפולינומים {\displaystyle R[x]} הוא בראון-מקוי אם ורק אם ל-{\displaystyle R} אין תמונה הומומורפית ראשונית בעלת מרכז החותך באופן לא-טריוויאלי כל אידיאל שונה מאפס.

אם H הוא מרחב הילברט ספרבילי, אז הרדיקל החזק של אלגברת האופרטורים החסומים {\displaystyle \ B(H)} הוא האידיאל הכולל את כל האופרטורים הקומפקטיים.